Die Belgiese nasionale rugbyspan verteenwoordig België op internasionale vlak in rugby. Die span het die eerste keer in 1930 ’n wedstryd gespeel en kon nog nie daarin slaag om vir die Rugbywêreldbeker te kwalifiseer nie. Rugby in België word geadministreer deur die Belgiese Rugbyfederasie. Die Belgiese rugbyspan is tans (17 Desember 2019) 27ste op Wêreldrugby se wêreldranglys gelys.
In die 1950’s het België aangehou om teen Nederland te speel, sowel as teen Spanje. België het in die 1960’s daarin geslaag om teen Portugal ’n in gelykop te speel. In die 1970’s het hulle meeste van hulle wedstryde gewen en teen ’n groter aantal Europese nasies gespeel. Dié neiging is in die 1980’s voortgesit. België het in die laat 1980’s ses agtereenvolgende wedstryde gewen. In die 1990’s het die span al hoe meer wedstryde teen hulle gereelde Europese teenstanders begin speel. ’n Belgiese span het voor die Rugbywêreldbeker 2007 teen Argentinië gespeel. ’n Belgiese XV het op 24 Mei 2008 teen die Britse Barbarians gespeel.